Tshwane-kragvoorstel: Koalisievennote verenig; ondersoek komArgieffoto: Reint Dykema ŉ Onafhanklike ondersoek gaan gedoen word oor die bod en onbehoorlike bewerings wat verband hou met die moontlike verhuring van grond vir die vestiging van ŉ alternatiewe kragbron vir Pretoria. Die toesiggroep van die veelpartykoalisie in die Tshwane-metro het Dinsdag oor dié kwessie vergader en ooreengekom dat die ondersoek binne die volgende 60 dae afgehandel sal word en dat die uitkoms daarvan aan die koalisiestrukture voorgelê sal word voordat dit openbaar gemaak word. Randall Williams, burgemeester van Tshwane, moes behoorlik vure doodslaan oor ŉ verslag, wat verlede Dinsdag voor die raad gedien het, oor ŉ alternatiewe kragaanleg vir Pretoria. Die verslag is intussen onttrek nadat die ANC, EFF en ActionSA ŉ reusebohaai opgeskop het. Dié verslag gee die stadsbestuurder toestemming om ŉ openbaredeelnameproses oor die moontlike verhuring van die grond, gedeeltes van die standplase Rooiwal en Pretoria-dorp, asook Townlands 351-JR (waarop twee bestaande ongebruikte kragsentrales geleë is), van stapel te stuur. Die voorstel is dat die energiediensverskaffer toestemming kry om die Pretoria-Wes- en Rooiwal-kragsentrales op te knap, te finansier, te bedryf en in stand te hou. Die projek behels ŉ koste van R26 miljard. Die koalisievennote – bestaande uit die DA, ActionSA, die VF Plus, die ACDP, Cope en die IVP – het tydens die vergadering gesê om inwoners se kwesbaarheid rakende Eskom-beurtkrag op te los, is ŉ hoofmikpunt wat deur ŉ mededingende verkrygingsproses bereik moet word. Die koalisie het verder besluit dat alle vennote verbind bly tot die koalisieregering en tot skoon regering. Die koalisie is toegewyd om alle vorme van korrupsie, onreëlmatighede en wanbestuur te bekamp. Williams is daarvan beskuldig dat hy – luidens ŉ stemopname wat versprei word – ingemeng het met die verkrygingsbestuursproses.